MCOT พุ่ง 4% ขานรับ กสทช. เคาะจ่าย 6.6 พันลบ. เยียวยาคลื่น 2600 MHz
MCOT พุ่ง 4% ขานรับ กสทช. เคาะจ่าย 6.6 พันลบ. เยียวยาคลื่น 2600 MHz ล่าสุดอยู่ที่ 9.85 บาท บวก 0.40 บาท หรือ 4.23% มูลค่าซื้อขาย 27.06 ล้านบาท
MCOT พุ่ง 4% ขานรับ กสทช. เคาะจ่าย 6.6 พันลบ. เยียวยาคลื่น 2600 MHz ล่าสุดอยู่ที่ 9.85 บาท บวก 0.40 บาท หรือ 4.23% มูลค่าซื้อขาย 27.06 ล้านบาท
12 ก.พ. 2563

ผู้สื่อข่าวรายงานว่า ราคาหุ้น บริษัท อสมท จำกัด (มหาชน) หรือ MCOT ล่าสุด ณ เวลา 15.43 น. อยู่ที่ 9.85 บาท บวก 0.40 บาท หรือ 4.23% สูงสุดที่ 10.60 บาท ต่ำสุดที่ 9.45 บาท ด้วยมูลค่าซื้อขาย 27.06 ล้านบาท

ทั้งนี้ ราคาหุ้น MCOT ปรับตัวขึ้น หลังคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เห็นชอบรายงานของจุฬาฯ ที่ให้เยียวยาคลื่นความถี่ 2600 เมกะเฮิรตซ์ (MHz) ให้ MCOT เป็นเงิน 6,685.1 ล้านบาท บนระยะเวลาสัมปทาน 15 ปี
โดย นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า ที่ประชุมกรรมการกสทช.วันนี้ พิจารณาการทดแทน ชดใช้ หรือจ่ายค่าตอบแทนในการเรียกคืนคลื่นความถี่ 2600 เมกะเฮิรตซ์ (MHz) ให้บมจ.อสมท (MCOT) หลังจากคณะกรรมการได้มอบหมายให้จุฬาลงกรณ์มหาวิทยาลัย ศึกษาเพิ่มเติมค่าเสียโอกาส โดยคณะกรรมการ กสทช.ได้เห็นชอบรายงานของจุฬาฯที่ให้เยียวยา เป็นเงิน 6,685.1 ล้านบาท บนระยะเวลาสัมปทาน 15 ปี ซึ่งเป็นแนวทางที่ดีที่สุด
ทั้งนี้ จุฬาฯ ทำรายงานให้มีทางเลือกในการเยียวยา 3 แนวทาง คือ หากพิจารณาโดยถือว่ามีระยะเวลาการถือครองคลื่นความถี่ที่ประกอบกิจการ 15 ปี มี 3 แนวทาง โดยแนวทางแรก ชดเชย 1,573.4 ล้านบาท แนวทางที่สอง ชดเชย 3,809.8 ล้านบาท และ แนวทางที่สาม ชดเชย 6,685.1 ล้านบาท
อย่างไรก็ดีคณะกรรมการ กสทช.ยังมีความเห็นไม่ตรงกันในส่วนของระยะเวลาการถือครองคลื่นความถี่ จึงให้อนุกรรมการที่ปรึกษากฎหมายพิจารณาอีกครั้งว่าระยะเวลาในการถือครองคลื่นควรเป็นเท่าใดว่าจะเป็น 15 ปี หรือ 13.5 ปี หรือ 10 ปี  โดยหากเลือกระยะเวลาสัมปทานที่น้อยลง ก็จะจ่ายเงินชดเชยน้อยลงตามลำดับด้วย
ส่วนการเยียวให้ผู้ได้รับผลกระทบรายอื่น อย่างบริษัท เพลย์เวิร์ค จำกัด คู่สัญญา ซึ่งเป็นผู้บริหารโครงการบนคลื่นความถี่ดังกล่าวนั้น ให้อนุกรรมการที่ปรึกษากฎหมายพิจารณาว่าควรใช้วิธีการแบ่งค่าชดเชยโ ดยให้บมจ.อสมท แบ่งให้บริษัท เพลย์เวิร์ค จำกัดเอง หรือให้กสทช.เป็นผู้กำหนดแบ่งค่าชดเชย ซึ่งอนุกรรมการเยียวยาเสนอแบ่งกันคนละครึ่ง ทั้งนี้ คาดว่าจะได้ข้อสรุปทั้งหมดก่อนการประมูลคลื่นความถี่วันที่ 16 ก.พ. นี้
สำหรับตัวเลขเยียวยา ที่ออกมา 6,685.1 ล้านบาท คิดเป็น 24.59% ของมูลค่าตั้งต้นประมูลคลื่นความถี่ 2600 MHz ที่กสทช. โดย MCOT มีจำนวนคลื่นดังกล่าวอยู่ 146 MHz
“ความเห็นเรื่องระยะเวลาที่มีความเห็นต่างกันเพราะแผนแม่บทกำหนดว่า 10 ปี แต่ อสมท.ทำเรื่องเสนอมา 15 ปี ทั้งนี้ เมื่ออนุมัติหลักการแล้วคงเหลือแต่ส่วนที่จะแบ่งการเยียวยากับผู้ได้รับผลกระทบอย่างไร”นายฐากร กล่าว
ทั้งนี้ กสทช.จะจ่ายเงินเยียวยาให้ MCOT สอดคล้องกับการรับเงินประมูลคลื่นจากโอเปอเรเตอร์ โดยจะจ่ายปีแรก 302 ล้านบาท ยกเว้นการจ่ายปีที่ 2-4 และจะจ่ายในปีที่ 5-10 ปีละ 1,063.8 ล้านบาท อย่างไรก็ตาม หาก MCOT ไม่พอใจกับเงินเยียวยาดังกล่าว ก็ให้ไปฟ้องศาลฯได้